เทพพร เพชรอุบล

เทพพร เพชรอุบล คีตกวีเพลงลูกทุ่งอีสาน (29 กันยายน พ.ศ. 2490 - 22 ตุลาคม พ.ศ. 2556) เป็นนักร้องและนักประพันธ์เพลงลูกทุ่งอีสาน เทพพรประพันธ์เพลงให้แก่นักร้องลูกทุ่งมากมายส่งผลให้ศิลปินนักร้องเหล่านั้นมีชื่อเสียง 
และเป็นเจ้าของบทเพลงชื่อดังอย่าง " อีสานบ้านของเฮา "

ประวัติ 
เทพพร เพชรอุบล มีชื่อจริงว่า เทพพร บุญสุข เกิดเมื่อวันที่ 29 กันยายน พ.ศ. 2490 ที่บ้านเลขที่ 23/4 บ้านโนนใหญ่ ต.ก่อเอ้ อำเภอเขื่องใน จังหวัดอุบลราชธานี เป็นบุตรคนสุดท้องในจำนวนพี่น้อง 2 คนของนายมี และนางคำเหรียญ บุญสุข สมรสกับนาง พิกุล บุญสุข คนที่บ้านเรียกชื่อเล่นว่า อ๋อ เทพพรจบชั้น ป. 4 จากโรงเรียนในหมู่บ้าน ก่อนจะไปต่อชั้นมัธยมในตัวจังหวัด และจบการศึกษาชั้นสูงสุดปีที่ 3 แผนกช่างกลโรงงาน จากโรงเรียนองค์การสนธิสัญญาป้องกันเอเชียอาคเนย์ หรือ ร.ร.ส.ป.อ. ปัจจุบันคือโรงเรียนเทคนิคอุบลราชธานี เมื่อปี 2509
    
หลังจบการศึกษา เขาเดินทางเข้ากรุงเทพฯ เพื่อศึกษาต่อโรงเรียนเพาะช่าง สาขาประติมากรรม แต่เรียนได้ 2 ปีก็ลาออก เนื่องจากอยากเป็นนักร้อง เพราะมีพรสวรรค์ในการร้องรำทำเพลง สนใจดนตรีและเสียงเพลงมาตั้งแต่ยังเด็ก ระหว่างที่เรียนช่างกล ส.ป.อ. ก็เคยขึ้นร้องเพลงให้กับทางโรงเรียน โดยผู้ที่มีอิทธิพลอย่างมากต่อการอยากเป็นนักร้องในยุคนั้นของเขาก็คือ พร ภิรมย์ ศิลปินนักร้องลูกทุ่งผู้โด่งดังในยุคนั้น ซึ่งเขาสามารถเลียนเสียงเพลงแหล่ของ พร ภิรมย์ ได้เหมือนมาก

เพลง"คิดฮออดอ้ายแหน่เด้อ" และ "อีสานบ้านของเฮา" ทำให้เทพพรโด่งดังและมีแฟนเพลงคับคั่งที่รอดูการแสดงของเทพพรเมื่อเดินสายการแสดงดนตรี ทำให้เทพพรมีงานแสดงต่อเนื่อง และจากการทำงานอย่างหนักเป็นผลให้ปลายปี พ.ศ. 2540 เขาล้มป่วยเนื่องจากเส้นเลือดในสมองอุดตัน เป็นผลให้ไม่สามารถพูดหรือเคลื่อนไหวและช่วยตนเองได้ในระดับหนึ่ง แต่ด้วยกำลังใจที่เข้มแข็งจากครอบครัว ทำให้เขาหายจากโรค 
และกลับมาสร้างสรรค์ผลงานเพลงได้อีกครั้ง โดยใช้เทคโนโลยีคอมพิวเตอร์ในการประพันธ์เพลงด้วยตนเอง

และในปลายปี พ.ศ. 2555 เทพพรเข้าโรงพยาบาลเป็นเวลา 12 วัน เพื่อทำการรักษาและวินิจฉัยโรคมะเร็งตับของเขา ท่ามกลางความห่วงใยจากลูกศิษย์ แฟนเพลง ศิลปินนักร้อง และครอบครัว ทำให้เทพพรกลับมารักษาตัวที่บ้านและต่อสู้กับโรคมะเร็งร้ายได้นับปี 

เทพพร เพชรอุบล เสียชีวิตเนื่องจากโรคมะเร็งตับ ในวันที่ 22 ตุลาคม พ.ศ. 2556 อย่างสงบที่บ้านพักในจังหวัดขอนแก่น และจัดพิธีพระราชทานเพลิงศพ ในวันอังคารที่ 29 ตุลาคม พ.ศ. 2556 ณ วัดสว่างสุทธาราม อำเภอเมืองขอนแก่น จังหวัดขอนแก่น

ผลงาน รางวัล และเกียรติคุณ

รางวัล 
 รางวัลศิลปินดีเด่น สาขาศิลปะการแสดง จากศูนย์วัฒนธรรมจังหวัดขอนแก่น ปี 2535
 รางวัลศิลปินศิลปินมรดกอีสาน สาขาศิลปะการแสดง จากศูนย์วัฒนธรรมจังหวัดขอนแก่น ปี 2554

ผลงานบริการสังคม  

 เทพพรแต่งเพลงและร้องเพลงในเหตุการณ์พระธาตุพนมถล่ม เมื่อปี 2518 ทำให้คนไทยรำลึกถึงเหตุการณ์สะเทือนใจครั้งนั้นมิรู้ลืม 
 ร่วมแต่งเพลงและร้องเพลง จำหน่ายเพื่อการกุศลในวาระ 200 ปี จังหวัดอุบลราชธานี และวาระสมโภชน์ 100 ปี จังหวัดอุดรธานี ปี 2535 
 สนับสนุนรณรงค์คนอีสานไม่กินปลาดิบ ร่วมกับสาธารณสุขจังหวัด ขอนแก่น และคณะเพชรพิณทอง ปี 2535 
 สนับสนุนรณรงค์ไม่สูบบุหรี่ ร่วมกับสาธารณสุขจังหวัดกาฬสินธุ์ ปี 2536 
 ได้รับเกียรติจากสมาคมนักแต่งเพลง ให้เป็นตัวแทนนักร้องของภาคอีสาน แต่งเพลงและร้องเพลงเนื่องในงานส่งพระวิญญาณสมเด็จย่า
 ได้เดินทางไปเผยแพร่ศิลปะพื้นบ้านที่วัดพระศรีนครินทร์ ประเทศสวิตเซอร์แลนด์

ผลงานภาพยนตร์ 

 มนต์รักแม่น้ำมูล (2520)
 ลูกแม่มูล (2523)
 ครูวิบาก (2524)
 ทุ่งกุลาร้องไห้ (2524)
 สวรรค์บ้านนา (2526)

คอนเสิร์ต 

 คอนเสิร์ต ร้อยดวงใจสืบสานเพลงครู คีตกวี ลูกทุ่งอีสาน พงษ์ศักดิ์ จันทรุกขา (18 ธันวาคม 2554)

ผลงานเพลงที่มีชื่อเสียง 

เทพพร เพชรอุบล มีผลงานเพลงลูกทุ่งไม่น้อยกว่า 300 เพลง เพลงที่สร้างชื่อเสียงให้กับเทพพรมีดังนี้

 อาลัยพระธาตุพนม
 อีสานบ้านเฮา(ครูพงษ์ศักดิ์ จันทรุกขา ผู้แต่ง)
 คิดฮอดอ้ายแหน่เด้อ
สัญญาเดือนสาม(แต่งให้ศักดิ์สยาม เพชรชมภูร้อง)
 นัดวันให้น้องรอ
คิดฮอดน้องแดง(แต่งให้ศักดิ์สยาม เพชรชมภูร้อง)
 สั่งฟ้าไปหาน้อง
อาลัยสาวเรณู
 ของแซบอีสาน
 ฝังใจเวียงจันทน์
 สาวเกลอเที่ยวกรุง
ลำนำอีสาน
หนุ่มจรอ้อนรัก
บัวทองร้องไห้(พรศักดิ์ ส่องแสงนำไปร้องใหม่)
กล่องข้าวน้อยฆ่าแม่
 รำวงหาคู่
หนาวเดือนห้า
 ครวญหาอังคนางค์
 จนแท้น้อ
 ร้องไห้ทำไม
 บ่ลืมบ้านนอก
 สัมภาษณ์เทพี
 ป๋ากันเถาะ
 ไก่จ๋าไก่
 คนอุ้มไก่
 กลับมาเถิดน้อง
 นับหมอนรถไฟ
 เสียงแคนแทนใจ
 คนขี่หลังควาย
 แปรจ๋า(ดาว บ้านดอน แต่ง)
 ลำเลาะทุ่ง
 ยอดตําลึงชุมแพ
 คนร้อยเอ็ด
 น. นม
ค. แคน
ของดีบ้านเฮา
พ. พิณ
 หยอกสาว
 ไปนำอ้ายบ่
 รักบริสุทธิ์ (แต่งให้พรศักดิ์ ส่องแสงร้อง)

อัลบั้มเดี่ยว

 ลำซิ่งปกทอง

อัลบั้มร่วมกับศิลปินคนอื่น

 อีสานรวมฮิต ม่วนคักคัก
 4 เด็ดเพชรอีสาน
 อีสานรวมฮิต ม่วนบ่ชา
 14 เพลงเอก มนต์เพลงลูกทุ่ง หมอลำพันล้าน
 หมอลำเต็มร้อย
 หมอลำใจเกินร้อย
 16 ศิลปิน ย้อนรอยหมอลำดัง
 หมอลำแอ๊บแบ๊ว
 ลูกทุ่งรวมดาวเพลงดัง
 รวมฮิตหมอลำ ไทอีสาน
 แว่วเสียงอีสาน

อ้างอิง

แหล่งข้อมูลอื่น 
 คุณเทพพร เพชรอุบล โดย ชมรมอนุรักษ์เพลงลูกทุ่งไทย

บุคคลที่เกิดในปี พ.ศ. 2490
บุคคลที่เสียชีวิตในปี พ.ศ. 2556
นักร้องชายชาวไทย
นักร้องลูกทุ่งชายชาวไทย
นักแต่งเพลงลูกทุ่ง
บุคคลจากอำเภอเขื่องใน